wickkiey/tamil-wikipedia-markdown huggingface dataset:
# கே. மனோகரன்

**கே. மனோகரன்** ஓர் இந்திய அரசியல்வாதியும், தமிழகத்தின் முன்னாள் சட்டமன்ற உறுப்பினரும் ஆவார். இவர் அனைத்திந்திய அண்ணா திராவிட முன்னேற்றக் கழக கட்சி சார்பாக, திருப்போரூர் தொகுதியில் போட்டியிட்டு, வெற்றிபெற்று தமிழ்நாட்டின் பதினான்காவது சட்டமன்றத்தின் உறுப்பினர் ஆனார்.  

2016 தேர்தலில் இத்தொகுதி எம். கோதண்டபாணி என்பவரால் கைப்பற்றப்பட்டது
# கே. எம். அப்துல் ரசாக்


**கா. ம. அப்துல் ரசாக்** (*K. M. Abdul Razack*) ஓர் இந்திய அரசியல்வாதியும் தமிழ்நாடு மாநிலத்தின் முன்னாள் சட்டமன்ற உறுப்பினரும் ஆவார். இவர் அனைத்திந்திய அண்ணா திராவிட முன்னேற்றக் கழகம் (அதிமுக) கட்சி சார்பாக ஆலந்தூர் சட்டமன்றத் தொகுதிக்கு 1977, 1980 ஆகிய ஆண்டுகளில் நடைபெற்ற தமிழ்நாடு சட்டமன்ற பொதுத் தேர்தல்களில் போட்டியிட்டு வெற்றிபெற்று சட்டமன்ற உறுப்பினர் ஆனார்.
# ஆலந்தூர் மிசா ம. ஆபிரகாம்

**எம். ஆபிரகாம்** (*M. Abraham*) இந்தியாவைச் சேர்ந்த ஓர் அரசியல்வாதியாவார். இவர் தமிழ்நாடு மாநிலத்தின் முன்னாள் சட்ட மன்ற உறுப்பினராக இருந்தார். தி.மு.க கட்சி சார்பாக 1984 ஆம் ஆண்டு சட்டமன்றத் தேர்தலில் ஆலந்தூர் சட்டமன்றத் தொகுதியில் போட்டியிட்டு வெற்றி பெற்றார்.  

## வாழ்க்கைக் குறிப்பு
ஆபிரகாம் 1935 ஆம் ஆண்டு அக்டோபர் மாதம் 18 ஆம் தேதி பிறந்தார். மரியநந்தம் மற்றும் உத்திரியமேரி ஆகியோர் இவரது பெற்றோராவர். பெற்றோர் ஆன்மீகவாதிகளாக இருந்தனர் என்றாலும் ஆபிரகாம் நாத்திகராக உருவானார். தனது பள்ளிப் படிப்பைச் சென்னை சைதாபேட்டையில் உள்ள மாந்தோப்பு பள்ளியில் தொடங்கினார். பள்ளியில் படிக்கும் பருவத்திலிருந்தே தந்தை பெரியார் மீதுள்ள ஈர்ப்பின் காரணமாக அவரது கூட்டங்களில் கலந்துகொள்வார்.  

தனது ஆரம்பக் கல்வியை சைதாப்பேட்டை மாந்தோப்பு பள்ளியில் முடித்தார். பின்னர் ஆலந்தூரில் உள்ள தனியார் நிறுவனத்தில் பணிபுரிந்தார். திராவிட சித்தாந்தங்கள் மற்றும் சிந்தனைகள் மீது ஈர்க்கப்பட்டார். தான் கற்றுக்கொண்டதை உள்ளூர் குழந்தைகளுக்குக் கற்றுக்கொடுத்து, ‘முத்தமிழ்ச் சிறுவர் படிப்பகம்’ என்ற பெயரில் ஓர் இலவச இரவுப் பள்ளியைத் தொடங்கினார். இதற்காக அறிஞர் அண்ணாவிடம் பாராட்டுகளைப் பெற்றார்.  

## அரசியல் வாழ்க்கை
கட்சிப் பணிகளில் தீவிரமாக ஈடுபட நேர்ந்ததால் தனது வேலையை விட்டு விலகினார். கட்சியின் நகரச் செயலாளராக தேர்ந்தெடுக்கப்பட்டார். 1964 ஆம் ஆண்டு ஆலந்தூர் ஒரு நகராட்சியாக மாறியது. 1968 ஆம் ஆண்டில், நகராட்சி மட்டங்களில் கட்சிக் கிளைகள் நிறுவப்பட்டன. மேலும் ஆபிரகாம் ஆலந்தூர் கட்சியின் செயலாளராகத் தேர்ந்தெடுக்கப்பட்டு இறக்கும் வரை பணியாற்றினார்.  

## இறப்பு
ஈழத்தமிழர்களுக்கு ஆதரவாக ஒரு பொதுக்கூட்ட மேடையில் உரையாற்றிக்கொண்டிருந்தபோது மாரடைப்பு ஏற்பட்டு இவர் இறந்தார்.  

## நினைவுச் சின்னங்கள்
கிண்டி - சைதாபேட்டையில் இடையே உள்ள ஆலந்தூர் சாலையில் உள்ள மேம் பாலத்திற்கு மிசா ஆபிரகாம் பாலம் என இவரது பெயர் சூட்டப்பட்டுள்ளது. சென்னை நங்கநல்லூரில் ஆபிரகாமின் மார்பளவு சிலை ஒன்று அமைக்கப்பட்டுள்ளது சென்னை காந்தி மண்டபத்தில் மொழிப்போர் தியாகிகளுக்கு வைக்கப்பட்டுள்ள புகைப்படத்தில் ஆலந்தூர் ஆபிரகாமின் நிழற்படமும் இடம்பெற்றுள்ளது.
# சி. சண்முகம் (அரசியல்வாதி)



**சி. சண்முகம்** (*C. Shanmugam*) ஓர் இந்திய அரசியல்வாதி ஆவார். இவர் தமிழ்நாடு மாநிலத்தின் முன்னாள் சட்ட மன்ற உறுப்பினர் ஆவார். இவர் திராவிட முன்னேற்றக் கழகம் (திமுக) கட்சி சார்பாக ஆலந்தூர் சட்டமன்றத் தொகுதியில் 1989ஆம் ஆண்டின் தமிழ்நாடு சட்டமன்றத் தேர்தல் மற்றும் 1996 ஆம் ஆண்டின் தமிழ்நாடு சட்டமன்றத் தேர்தல் ஆகியவற்றில்  போட்டியிட்டு வெற்றிபெற்றார்.  

2015ஆம் ஆண்டு வருமானத்துக்கு அதிகமாக சொத்து சேர்த்ததாக தமிழ்நாடு காவல்துறையினரால் குற்றம் சாட்டப்பட்டு கைது செய்யப்பட்ட திமுக உறுப்பினர்களில், சி. சண்முகமும், அவரது மனைவியும், மகனும் அடங்குவர்.
# வி. என். பி. வெங்கட்ராமன்

**வி.என்.பி. வெங்கட்ராமன்** (*V. N. P. Venkatraman*) ஓர் இந்திய அரசியல்வாதி. இவர் தமிழ்நாடு மாநிலத்தின் முன்னாள் சட்ட மன்ற உறுப்பினர் ஆவார். ஆலந்தூர் சட்டமன்றத் தொகுதியில் தமிழ்நாடு சட்டமன்றத் தேர்தல், 2011 இல் தேசிய முற்போக்கு திராவிட கழகம் கட்சி சார்பாகப் போட்டியிட்டு வெற்றி பெற்ற  பண்ருட்டி இராமச்சந்திரன்  2013ல் அக்கட்சியை விட்டு விலகினார். தன்னுடைய சட்ட மன்ற உறுப்பினர் பதவியை இராஜினாமா செய்தார். எனவே இத்தொகுதியில் 2014ல்  இடைத்தேர்தல் நடத்தப்பட்டது. இந்த இடைத்தேர்தலில் பண்ருட்டி இராமச்சந்திரனை எதிர்த்து அனைத்திந்திய அண்ணா திராவிட முன்னேற்றக் கழகம் (அதிமுக) கட்சி சார்பாக வி.என்.பி. வெங்கட்ராமன் போட்டியிட்டு வெற்றிபெற்று தமிழ்நாட்டின் பதினான்காவது சட்டமன்றத்தின் உறுப்பினர் ஆனார்  

தமிழ்நாடு சட்டமன்றத் தேர்தல், 2016 இல் இத்தொகுதியைத் தா. மோ. அன்பரசன் கைப்பற்றினார்  

2016ஆம் ஆண்டு செப்டம்பர் மாதம் பெருநகர சென்னை மாநகராட்சி தேர்தலில் அதிமுக வேட்பாளராக முன் நிறுத்தப்பட்டார்.
# நீளத்தீவு (அந்தமான், நிக்கோபார் தீவுகள்)


**நீளத்தீவு** (**Long Island**) என்பது இந்தியாவின் மத்திய ஆட்சிப்பகுதியான அந்தமான் தீவுக்கூட்டத்திலுள்ள ஒரு நீளமான தீவு ஆகும். இத்தீவு வடக்கு மற்றும் மத்திய அந்தமான் மாவட்ட நிர்வாகத்தின் கீழ் உள்ளது. இத்தீவானது அந்தமான் தீவுகளின் தலைநகரான போர்ட் பிளேரிலிருந்து வடக்கே 80 கி.மீ (50 மைல்) தொலைவில் அமைந்துள்ளது.  

## புவியியல்
இத்தீவு கிழக்கு பாரதாங் தீவுக்குழுவில் உள்ள தீவாகும். இது போர்லோப் தீவுக்கு கிழக்கே அமைந்துள்ளது.  

## நிர்வாகம்
அரசியல் ரீதியாக அந்தமானின் கிழக்கு பாராதாங் தீவுக்குழுவிலுள்ள ரங்கத் தாலுக்காவின் நிர்வாகப்பிரிவின் கீழ் நீளத்தீவு உள்ளது.  

## மக்கட்தொகையியல்
இத்தீவில் மொத்தம் மூன்று கிராமங்கள் உள்ளன. நீளக்கிராமம், மத்திய கிராமம், மற்றும் லாலாஜி வளைகுடா ஆகியவற்றில் மக்கள் வசிக்கிறார்கள். இத்தீவின் வடமுனையான பர்கின்சன் முனையில் முன்னொரு காலத்தில் மனித குடியேற்றங்கள் இருந்தன. இத்தீவுக்கென தனியாக மின்சார நிலையம், படகு கட்டும் தளம், மேல்நிலைப்பள்ளி, வங்கிகள், கம்பில்லா தொலைத்தொடர்பு சேவைகள், வன காப்பக அலுவலகங்கள் மற்றும் புறக் காவல் நிலையம் ஆகியவை உள்ளன. இத்தீவிற்குச் செல்ல எந்தவொரு சாலை இணைப்பும் இல்லை.  

## போக்குவரத்து
இத்தீவிற்கு செல்ல படகுப்போக்குவரத்து வசதி மட்டுமே உள்ளது. போர்ட் பிளேரின் போனிக்ஸ் வளைகுடா படகுத்துறையிலிருந்தும் அல்லது ரங்கத்தின் எர்ராத்தா படகுத்துறையிலிருந்தும் வாரத்திற்கு நான்கு முறை இயக்கப்படும் இப்படகுச்சேவையை நம்பியே அப்பகுதி மக்கள் உள்ளனர்.  

## சுற்றுலா
மார்க் வளைகுடா மற்றும் லால்ஜி வளைகுடா ஆகிய இரண்டும் இத்தீவின் உல்லாசப் பயணத்தளங்களாக விளங்குகின்றன. கடற்கரை முகாமுக்கு அத்தீவு பொருத்தமான இடமாகும். உணவு விடுதிகளை வனத்துறை நிர்வகிக்கின்றது.  
இத்தீவிற்கு அருகாமையிலுள்ள கித்தார் தீவும் சுற்றுலாவுக்கு பெயர்பெற்றதாக உள்ளது.
# பி. தன்சிங்

**பி. தன்சிங்** (*P. Dhansingh*) ஓர் இந்திய அரசியல்வாதி. இவர் அனைத்திந்திய அண்ணா திராவிட முன்னேற்றக் கழகம் (அதிமுக) கட்சி சார்பாக பல்லாவரம் சட்டமன்றத் தொகுதியில் போட்டியிட்டு வெற்றிபெற்று தமிழ்நாட்டின் பதினான்காவது சட்டமன்றத்தின் உறுப்பினர் ஆனார்.  

தமிழ்நாடு சட்டமன்றத் தேர்தல், 2016 இல் இத்தொகுதியில் திமுக வேட்பாளர் ஐ. கருணநிதி என்பவர் வெற்றிபெற்றார். 2015ல் சென்னையில் ஏற்பட்ட வெள்ளப்பெருக்கின்போது  உடனடியாக முழுஆற்றலுடன் செயல்படாமல் இருந்த காரணத்தினால் கட்சியினால் 2016 சட்டமன்றத் தேர்தலில் போட்டியிடத் தேர்வு செய்யப்படாத பதின்மூன்று அதிமுக சட்ட மன்ற உறுப்பினர்களில் பி. தன்சிங்கும் ஒருவர் ஆவார்.
# பம்மல் நல்லதம்பி

**பம்மல் நல்லதம்பி** (*Pammal Nallathambi*) ஓர் இந்திய அரசியல்வாதி ஆவார். இவர் தமிழ்நாடு மாநிலத்தின் முன்னாள் சட்ட மன்ற உறுப்பினர் ஆவார். இவர் திராவிட முன்னேற்றக் கழகம் (திமுக) கட்சி சார்பாக, தாம்பரம் சட்டமன்றத் தொகுதியில் 1980ஆம் ஆண்டு நடைபெற்ற தமிழ்நாடு சட்டமன்றத் தேர்தலில் போட்டியிட்டு வெற்றிபெற்றார்.
# மீ. அ. வைத்தியலிங்கம்



**மீ. அ. வைத்தியலிங்கம்** என்றும் **எம். ஏ. வைத்யலிங்கம்** (*M. A. Vaithyalingam*) என்றும் அழைக்கப்படும் இவர் ஓர் இந்திய அரசியல்வாதி ஆவார். இவர் தமிழ்நாடு மாநிலத்தின் முன்னாள் சட்ட மன்ற உறுப்பினர் ஆவார். இவர் திமுக சார்பாக தாம்பரம் சட்டமன்றத்தொகுதியில் 1989ஆம் ஆண்டின் தமிழ்நாடு சட்டமன்றத் தேர்தல், 1996ஆம் ஆண்டின் தமிழ்நாடு சட்டமன்றத் தேர்தல் மற்றும் 2001ஆம் ஆண்டின் தமிழ்நாடு சட்டமன்றத் தேர்தல் ஆகியவற்றில் போட்டியிட்டு வெற்றிபெற்றார்.  
மீ.அ.வைதியலிங்கம் என்று தமிழில் அழைக்கப்படுபவர்.  
தாம்பரம் சட்டமன்ற தொகுதியில் தி.மு.க. சார்பில் 1984 முதல் 2001 வரை தொடர்ந்து 5 முறை போட்டியிட்டது இவரது சிறப்பு.
# எஸ். ஆர். இராஜா



**எஸ். ஆர். இராஜா** ஓர் இந்திய அரசியல்வாதி ஆவார். இவர் 2006 மற்றும் 2016 ஆம் ஆண்டுகளில் நடந்த சட்டமன்றத் தேர்தல்களில், தாம்பரம் தொகுதியிலிருந்து, திமுக வேட்பாளராகப் போட்டியிட்டு, தமிழ்நாடு சட்டமன்றத்திற்குத் தேர்ந்தெடுக்கப்பட்டார். 2021 ஆம் ஆண்டில் நடைபெற்ற சட்டமன்றத் தேர்தலில் தாம்பரம் தொகுதியில் இருந்து திமுக சார்பில் சட்டமன்ற உறுப்பினரானார்.
# சின்னக்கொத்தூர்


**சின்னக்கொத்தூர்** (*Chinnakothur*) என்பது கிருட்டிணகிரி மாவட்டம், கிருஷ்ணகிரி வட்டத்துக்கு உட்பட்ட ஒரு சிற்றூர் ஆகும். இதன் பழைய பெயர் **குந்தாணி** ஆகும்.  

## அமைவிடம்
இந்த ஊரானது மாவட்டத்தின் தலைநகரான கிருஷ்ணகிரியில் இருந்து 18 கிலோமீட்டர் தொலைவில் உள்ளது.  

## மக்கள் வகைப்பாடு
2011 மக்கள் தொகை கணக்கெடுப்பின்படி இந்த ஊரில் மொத்த வீடுகள் 76, மொத்த மக்கள் தொகை 387, இதில் 186 ஆண்களும், 201 பெண்களும் அடங்குவர். கிராம மக்களின் கல்வியறிவு விகிதம் 59.17% ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.  

## குந்தாணி பெயராய்வு
இப்பகுதியில் உள்ள மலையானது நெல் குத்தும் குந்தாணி போல காட்சியளிப்பதால் இதற்கு குந்தாணி என்று பெயர் வந்ததாக கூறப்படுகிறது.  

## குந்தாணி வரலாறு
குந்தாணியாது ஒரு காலத்தில் போசளப் பேரரசின் தலைநகராக இருந்தது. 800 ஆண்டுகளுக்கு முன் தமிழகத்தை ஆண்ட சோழப் பேரரசு வலுவிழந்த நிலையில் இருந்தபோது, கர்நாடகத்தில் ஆண்டுவந்த போசளர்களுடன் மண உறவு கொண்டிருந்தனர். சோழப் பேரரசுக்கு உதவுவதற்காக தமிழகத்தில் பெரும்படையுடன் போசளர்கள் நுழைந்தனர். சோழ மன்னன் மூன்றாம் இராசராசனுக்கு உதவியாக வந்தவர்கள் பாண்டியனையும் அவனுக்கு துணையாக வந்த சிற்றரசர்களையும் விரட்டினர். இன்றைய சமயபுரமும் அன்றைய கண்ணணூர் கொப்பத்தில் சோழன் தன் தலை நகரை மாற்றினான். இந்நிலையில் சோழனுக்கு உதவ வந்த போசளர்கள் சமயபுரத்தையே தங்களின் இன்னொரு தலைநகராக ஆக்கிக்கொண்டு தங்கினர்.  

போசள மன்னன் வீர சோமேசுவரனுக்குப் பிறகு நாடு இரண்டாக பிரிக்கப்பட்டு தமிழகப் பகுதி வீரராமநாதனின் வசமும் கர்நாகடப் பகுதி மூன்றாம் நரசிம்மன் வசமும் சென்றன. இதன் பிறகு பாண்டியன் மாறவர்மனிடம் தன் பகுதிகளை இழந்த வீரராமநாதன் சமயபுரத்தைக் கைவிட்டு குந்தாணியை தன் தலைநகராக ஆக்கிக்கொண்டு ஆண்டான். அதன்பிறகு அவன் மகன் வீர விசுவநாதன் ஐம்பது ஆண்டுகள் இங்கிருந்து ஆண்டான். இந்த ஊரில் போசளர்களின் கோட்டை, அவர்கள் கட்டிய கோயில்கள் போன்றவற்றின் இடிபாடுகள் இன்றும் காணப்படுகின்றன. குந்தாணியின் பெருங்கோயில் குஞ்சம்மாள கோயில் ஆகும். இக்கோயிலிருந்து 14 கல்வெட்டுகள் படியெடுக்கபட்டுள்ளன. இங்கு ஏராளமான நடுகற்கள் உள்ளன.
# மாதவராவ்



**பேஷ்வா முதலாம் மாதவராவ்** (Madhav Rao I) (பிறப்பு:1745 – இறப்பு: 1772) தமது பதினாறு வயதில், தன் தந்தை பாலாஜி பாஜி ராவின் மறைவிற்குப் பின், மராட்டியப் பேரரசின் நான்காம் பேஷ்வாவாக பதவி ஏற்றார். மூன்றாம் பானிபட் போரில் இழந்த பஞ்சாப் போன்ற மேற்கிந்திய பகுதிகளை மீண்டும் மராத்தியப் பேரரசில் இணைத்த பெருமை பேஷ்வா மாதவராவுக்கு உண்டு. மராத்திய வரலாற்றில், மராத்திய பேஷ்வாக்களில், மிகவும் பெருமைக்குரியவராக மாதவராவ் பேஷ்வா கருதப்படுகிறார்.  

## வரலாறு
மாதவராவின் நினைவிடம், புனே]]  
இவர் மராத்திய பேஷ்வாவாக பதவி ஏற்ற காலத்தில், மூன்றாம் பானிபட் போரின் காரணமாக, மராத்தியப் பேரரசின் வருவாய் கடுமையாக குறைந்து, அரசின் கருவூலம் குன்றிப் போனது. 1762ல் மைசூர் அரசிற்கு எதிராகப் படை நடத்திச் சென்ற போது, இவருக்கும், இவரது சித்தப்பா இரகுநாதராவுக்கும் இடையே கருத்து மோதல்கள் உண்டாயின.  

தனக்கு எதிராக சூன் 1768ல் தனது சித்தப்பா இரகுநாத ராவ் மேற்கொண்ட போரில், பேஷ்வா மாதவராவ், இரகுநாதராவை சிறைப் பிடித்து சனிவார் வாடாவில் வீட்டுக் காவலில் வைத்தார்.  

மாதவராவின் வரலாற்றுக் குறிப்புகள், பேஷ்வா பூங்கா, புனே]]  
மாதவராவின் வரலாற்றுக் குறிப்புகள், பேஷ்வா பூங்கா, புனே]]  

## கர்நாடகப் போர்
1767ல் மாதவராவ். மைசூர் மன்னர் ஐதர் அலி மீது படையெடுத்தார். போரில் ஐதர் அலியை வென்ற மாதவராவ் மைசூர் சிறையில் ஐதர் அலியால் அடைத்து வைக்கப்பட்டிருந்த கேளடி அரசின் பட்டத்து இராணியையும், இளவரசனையும் மீட்டார். மேலும் அவர்களை புனே கோட்டையில் பாதுகாப்பாகத் தங்க வைத்தார்.  

1770ல் மாதவராவ் மீண்டும் மூன்றாம் முறையாக மைசூர் மீது படையெடுத்து ஐதர் அலியை வென்றார்.  

## மறைவு
கடுமையான நுரையீரல் நோயால் மாதவராவ் உடல் நலிந்து, 18 நவம்பர் 1772ல் மரணமடைந்தார்.  

## இதனையும் காண்க
- பேஷ்வாக்கள்
- மராட்டியப் பேரரசு
- மராத்திய அரச குலங்கள் மற்றும் அரசுகள் பட்டியல்
- மூன்றாம் பானிபட் போர்
- ஆங்கிலேய-மராட்டியப் போர்கள்
# டி. எம். பி. யு


**1,3-இருமெதில்-3,4,5,6-நால்நீர்-2(1H)-பிரிமிடினோன்** (*1,3-Dimethyl-3,4,5,6-tetrahydro-2(1H)-pyrimidinone*) அல்லது **இருமெதில் புரோபைலீனி யூரியா** (* இ மெ பு யூ-DMPU*) என்பது ஒரு வளைய யூரியா ஆகும். சில சமயங்களில் இருமுனை புரோட்டான் அற்ற கரிமக் கரைப்பானாகப் பயன்படுகிறது. 1985ஆம் ஆண்டு டயட்டர் சீபெக் என்பவர் ஒப்பளவில் நச்சீனியான எக்சாமெதில்பாசுபோரமைடு (எச்.எம்.பி.ஏ) கரைப்பானை டி.எம்.பி.யு கொண்டு பதிலீடு செய்ய முடியும் என்று காட்டியுள்ளார்.
# குருதிவளிக்காவி ஏ2

**குருதிவளிக்காவி ஏ2** (*Hemoglobin A2*, **ஈமோகுளோபின் ஏ2** (**HbA<sub>2</sub>**) என்பது ஈமோகுளோபின் ஏ-யினுடைய ஒரு சாதாரண மாறியாகும். இது இரண்டு ஆல்ஃபா மற்றும்  இரண்டு டெல்டா (α<sub>2</sub>δ<sub>2</sub>) சங்கிலித்தொடர்களைப் பெற்றுள்ளது. இது மனிதக் குருதியில் குறைந்த அளவிலேயே காணப்படுகிறது.  பீட்டா தலஸ்ஸெமியா வகையினருக்கும், வெவ்வேறு பண்பு கொண்ட மரபணு இணைப்புக் கொண்டவர்களுக்கும், பீட்டா தலஸ்ஸெமியா மரபணு உடையவர்களுக்கும்,  ஹீமோகுளோபின் ஏ2வை அதிகரிப்பது நலம் பயக்கும்.  

பிள்ளைப் பருவத்தைத் தாண்டிய முழுவளர்ச்சியடைந்த அனைத்து மனிதர்களுக்கும் HbA<sub>2</sub> குறைந்த அளவு காணப்படுகிறது. அதாவது மொத்த ஈமோகுளோபின் அளவில் 1.5-3.1% ஈமோகுளோபின் மூலக்கூறுகள். அரிவாளணு நோய் உள்ளவர்களுக்கு இது சாதாரண அளவில் காணப்படுகிறது. இதன் உயிரியல் முக்கியத்துவம் இதுவரை அறியப்படவில்லை.
# எருசலேம் தாக்குதல், ஜூன் 2017



பழைய நகர் (எருசலேம்) பகுதியில் 17 ஜூன் 2017 அன்று தாக்குதல் நடத்தப்பட்டது. இரு பாலஸ்தீனியர்கள் இஸ்ரேலிய காவலர்கள் மீது துப்பாக்கிச் சூடு நடத்தினர். மேலுமொரு பாலஸ்தீனியர் இஸ்ரேலிய பெண் காவலர் ஒருவரை கத்தியால் குத்தினார். குத்தப்பட்ட பெண் காவலர் மருத்துவமனையில் அனுமதிக்கப்பட்டு பின்னர் மரணமடைந்தார். இஸ்ரேலிய காவல்துறையினர் தாக்குதல்தாரிகள் மூவரையும் சுட்டுக் கொன்றனர்.  

## பொறுப்பேற்பு
இசுலாமிய அரசு தீவிரவாத இயக்கம் இத்தீவிரவாதச் செயலுக்கு பொறுப்பேற்றுக் கொண்டது. ஆனால் *பாப்புலர் ப்ரண்ட் ஃபார் த லிபரேசன் ஆஃப் பாலஸ்தீன்* (*Popular Front for the Liberation of Palestine*) மற்றும் ஹமாஸ் ஆகியவை இப்பொறுப்பேற்பலை நிராகரித்து, தாக்குதல் நடத்தியவர்கள் தங்கள் இயக்கத்தைச் சேர்ந்த்வர்கள் என தெரிவித்தது. இஸ்ரேலிய அதிகாரிகள் இத்தாக்குதல் தொடர்பாக விசாரணை நடைபெறுகிறது என்றும் இத்தாக்குதலுக்கும் இசுலாமிய அரசு தீவிரவாத இயக்கத்துக்கும் தொடர்பு இல்லை எனவும் ஜூன் 17 அன்று தெரிவித்தனர். 2017 ஆம் ஆண்டில் நடைபெறும் மூன்றாவது தாக்குதல் இது ஆகும்.
# கெயிக்வாட்



**கெயிக்வாட்** (Gaekwad or Gaikwad) மராத்திய இந்து வம்சமாகும்.  
கெயிக்வாட் வம்சத்தவர்கள் மேற்கிந்தியாவின் தற்கால குஜராத் மாநிலத்தின் பெரும் பகுதிகள் கொண்ட பரோடா இராச்சியத்தை 1721 முதல் 1947 முடிய ஆண்டனர்.  

கெயிக்வாட் வம்சத்தவர்கள் ஆண்ட பரோடா இராச்சியத்தின் தலைநகரம் வடோதரா நகரம் ஆகும். பரோடாவின் முதல் கெயிக்வாட் வம்ச மன்னர் முதலாம் தாமாஜி ஆவார். இறுதி மன்னர் சாயாஜி ராவ் ஆவார்.  

1803–1805இல் நடைபெற்ற இரண்டாம் ஆங்கிலேய மராத்தியப் போருக்குப் பின்னர் பரோடா அரசின் மன்னர், ஆங்கிலேயர்கள் வகுத்த துணைப் படைத்திட்டத்தை ஏற்றுக் கொண்டு, பிரித்தானிய இந்தியாவுக்கு அடங்கிய மன்னர் அரசு சுதேச சமஸ்தானமாக விளங்கியது.  

மூன்றாம் சாயாஜிராவ் கெயிக்வாட் 1890ல் கட்டிய இலக்குமி விலாஸ் அரண்மனை]]  

## முந்தைய வரலாறு

மராட்டியப் பேரரசின் படைத்தலைவர்களில் ஒருவரான பிலாஜி ராவ் கெயிக்வாட், 1721ல் பரோடாவை, முகலாயர்களிடமிருந்து கைப்பற்றினார். மராத்தியப் படைகளை பராமரிக்க, மராத்தியப் பேரரசின் பிரதம அமைச்சர், பிலாஜி ராவ் கெயிக்வாட்டிற்கு, பரோடா பகுதிகளை நில மானியமாக வழங்கினார்.  

1761ல் நடைபெற்ற மூன்றாம் பானிபட் போரில் மராத்திய பேஷ்வா சதாசிவராவ் பாகுவுடன், கெயிக்வாட் வம்ச மன்னர் தாமாஜியும் பங்கு கொண்டார். போரில் மராத்தியப் படைகள் பெரும் தோல்வி கண்டதால், மராத்திய பேரரசு தொய்வடைந்தது.  

இதன் விளைவாக குஜராத்தின் கெயிக்வாட் வம்சத்தவர்கள், குவாலியரின் ஹோல்கர்கள், இந்தூரின் சிந்தியாக்கள் தன்னாட்சி உரிமையுடன் தங்கள் தங்காள் பகுதியை ஆண்டனர். ஆனால் மராத்தியப் பேரரசின் சாத்தாரா இராச்சிய மன்னர் போன்சலே வம்சத்தவர்களை தங்களின் மகாராஜாவாகவும் மற்றும் பேஷ்வாக்களை தங்கள் பிரதம அமைச்சராகவும் ஏற்றுக் கொண்டனர்.  

## பிரித்தானிய கிழக்கிந்திய கம்பெனியுடன் மோதல்கள்
மன்னர் சாயாஜிராவ், அரச குடும்பத்தவர்கள் மற்றும் அரசு அதிகாரிகள், ஆண்டு 1880]]  

மூன்று ஆங்கிலேய-மராட்டியப் போர்களிலும் (1775–1782, 1803–1805, 1817–1818), கெயிக்வாட் வம்ச மன்னர்கள், மராத்திய கூட்டமைப்புக்கு ஆதரவாக, கிழக்கிந்தியக் கம்பெனியின் படைகளுக்கு எதிராகப் போரிட்டனர். போரின் முடிவில் மராத்திய கூட்டமைப்பு கலைக்கப்பட்டது.  
பின்னர் ஆங்கிலேயர்களின் துணைப் படைத் திட்டத்தை ஏற்ற கெயிக்வாட் வம்சத்தின் பரோடா இராச்சியம், 1818 முதல் கிழக்கிந்திய கம்பெனிக்கு அடங்கிய சுதேச சமஸ்தானமாக விளங்கியது.  

1947ல் இந்திய விடுதலைக்குப் பின்னர் 1947ல் கெயிக்வாட் மன்னர்கள் ஆண்ட பரோடா அரசு இந்தியாவுடன் இணைந்தது.  

## பரோடாவின் கெயிக்வாட் வம்ச மன்னர்கள்
, கெயிக்வாட்களின் காட்சியகம்]]  

- பாலாஜிராவ் கெயிக்வாட் (1721–1732)
- தாமோஜி ராவ் கெயிக்வாட் (1732–1768)
- முதலாம் சாயாஜிராவ் கெயிக்வாட் (1768–1778)
- பதேசிங்ராவ் கெயிக்வாட் (1778–1789)
- மனாஜிராவ் கெயிக்வாட் (1789–1793)
- கோவிந்தராவ் கெயிக்வாட் (1793–1800)
- ஆனந்தராவ் கெயிக்வாட் (1800–1818)
- இரண்டாம் சாயாஜிராவ் கெயிக்வாட் (1818–1847)
- கணபதிராவ் கெயிக்வாட் (1847–1856)
- காந்தராவ் கெயிக்வாட் (1856–1870)
- மால்கர்ராவ கெயிக்வாட் (1870–1875)
- மூன்றாம் சாயாஜிராவ் கெயிக்வாட் (1875–1939)
- பிரதாப்சிங் ராவ் கெயிக்வாட் (1939–1951)
- இரண்டாம் பாதேசிங் ராவ் கெயிக்வாட் (1951–1988)
- இரஞ்சித்சிங் பிரதாப்சிங் கெயிக்வாட் (1988–2012)
- சமர்ஜித்சிங் ரஞ்சித்சிங் கெயிக்வாட் (2012–)

## இதனையும் காண்க
- மராத்திய அரச குலங்கள் மற்றும் அரசுகள் பட்டியல்
- பரோடா இராச்சியம்
- போன்சலே வம்சத்தின் நாக்பூர் இராச்சியம்
- ஹோல்கர் வம்சத்தின் இந்தூர் இராச்சியம்
- சிந்தியா வம்சத்தின் குவாலியர் இராச்சியம்
- பேஷ்வா
- துணைப்படைத் திட்டம்
# கல்மடு (மட்டக்களப்பு)


**கல்மடு** என்பது இலங்கையின் கிழக்கே கல்குடாவில் உள்ள தமிழர் கிராமம் ஆகும். இது கோறளைப்பற்று பிரதேச செயலாளர் பிரிவில் அமைந்துள்ளது.  

இக்கிராமத்துக்கென கிராம சேவகர் பிரிவும் (சமுர்த்தி) உண்டு. பாலர் பாடசாலை, பெரிய பாடசாலைகளும் உண்டு. குழந்தைகள் மற்றும் கர்ப்பிணித் தாய்மாருக்கான மருத்துவ நிலையமும் இங்கு உண்டு. கிராம மக்கள் வாழ்வாதாரத் தேவைகளைப் பூர்த்தி செய்ய வாழைச்சேனை நகரை நாடுகிறார்கள். இங்கு வசிக்கின்ற அநேகமானாேர் கடற்றாெழிலை முதன்மைத் தாெழிலாகக் கொண்டு வாழ்கின்றனர்.  

## கோயில்கள்
- நாவலடிப் பிள்ளையார் காேவில்
- பேச்சியம்மன் காேவில்
- நாககன்னி காேவில்
- எழுப்புதல் கிறிஸ்தவ சபை
- ஐக்கிய குடும்ப சபை
# குழந்தைகளின் இலவச ஓட்டம்


**கிட்ஸ் ரன் பிரீ** அல்லது **குழந்தைகளின் இலவச ஓட்டம்**  (*Kids Run Free*) என்பது வார்விசையரை அடிப்படையாகக் கொண்ட ஒரு பிரித்தானிய தொண்டு நிறுவனம் ஆகும். இது டிசம்பர் 2010 இல் மார்டின் வெர்வெஜ் மற்றும் கேத்தரின் ஓ'ஆர்ரோல் ஆகியோரால் நிறுவப்பட்டது.  

## நிகழ்வுகள்
இந்நிறுவனம் 0 முதல் 16 வயது வரையான குழந்தைகளுக்கு மாதாந்திரப் பந்தயங்களை அமைக்கிறது. மாதத்தின் ஒவ்வொரு முதல் சனிக்கிழமையும் நடைபெறுகிறது. திறனை அல்லது சமூக பொருளாதார பின்னணியைப் பொருட்படுத்தாமல் குழந்தைகளை ஈடுபடுத்துவதில் அமைப்பாளர்கள் கடமைப்பட்டுள்ளனர். பங்குபெறுநர்களுக்கு முடிவு நேரத்தைக் காட்டும் பட்டைக்குறியீடுடைய மணிக்கட்டுப்பட்டைகள் தரப்படுகின்றன. முதல் நிகழ்வு மே 2011 இல் சோலிஹிலும் பின்னர் ஜூலை 2011 இல் லெமின்டன் மருத்து நீருற்று, ஏப்ரல் 2012 இல் கோவென்ட்ரி மற்றும் மே 2012 இல் பர்மிங்ஹாம் ஆகிய இடங்களிலும் நடைபெற்றன.  

## புரவலர்கள்
மார்ச் 2012 முதல், முன்னாள் ஒலிம்பிக் தடகள மற்றும் உலகச் சாதனையாளரான டேவிட் மூர்கிரோஃப்ட் இந்நிறுவனத்தின் புரவலராக பணியாற்றினார். இந்நிறுவனம் நடத்தும் நிகழ்வுகளில் தீவிரமாக ஈடுபடுவதோடு, கோவென்ட்ரி போட்டியின் துவக்க விழாவிலும் இவர் பங்கேற்றுள்ளார்.  

## சின்னம்
பிப்ரவரி 2012 இல் தொண்டு நிறுவனத்தால் நடத்தப்பட்ட ஒரு போட்டியைத் தொடர்ந்து இந்நிறுவனத்தின் சின்னத்திற்குப் பெயரிடப்பட்டது. அப் போட்டியில் வெற்றி பெற்றவர்கள் சின்னத்திற்கு 'டாஷ்' என்ற பெயரைத் தேர்ந்தெடுத்தனர்.  

## கூட்டு நிறுவனங்கள்
இந்நிறுவனம் அதன் சகோதரி நிறுவனமான ”ரேஸ்வேசு”டன் கூட்டாக இணைந்து செயல்படுகிறது. ரேஸ்வேசு, பெரியவர்களுக்கான பல்வித விளயாட்டுப் போட்டிகளை ஒருங்கிணைக்கும் ஒரு நிகழ்வு மேலாண்மை நிறுவனமாகும். ரேஸ்வேசு நிறுவனத்தின் மூலம் கிடைக்கும் தொகையானது கிட்சு ரன் பிரீ நிறுவனத்திற்கு நன்கொடையாக அளிக்கப்படுகிறது.
# வெங்கோஜி



**வெங்கோஜி** அல்லது **எகோஜி** (Venkoji Bhonsle) (பிறப்பு:1629) போன்சலே வம்சத்தில் பிறந்த சத்ரபதி சிவாஜியின் இளைய தம்பியும், தஞ்சை நாயக்கர்களை வென்று 1676இல் தஞ்சை மராத்திய அரசை நிறுவியவரும் ஆவார். இவரது வழித்தோன்றல்களில் புகழ் பெற்றவர் இரண்டாம் சரபோஜி மன்னர் ஆவார்.  

1855இல் பிரித்தானிய இந்தியாவின் ஆட்சியாளர்கள், தஞ்சாவூர் அரசை, சென்னை மாகாணத்துடன் இணைத்துக் கொண்டனர்.  

## தஞ்சாவூரை கைப்பற்றுதல்
பிஜப்பூர் சுல்தான் முகமது அடில்ஷாவின் படைத்தலைவராக இருந்த சாகாஜி போஸ்லே – துக்காபாய் இணையருக்குப் பிறந்தவர் வெங்கோஜி என்ற **ஏகோஜி**. இவர் சத்ரபதி சிவாஜியின் சிற்றன்னையின் மகனும், இளைய தம்பியும் ஆவார். தந்தை சாகாஜி போஸ்லேவின் மறைவிற்குப் பின் வெங்கோஜி பெங்களூருவின் ஜாகிர்தாராக, பிஜப்பூர் சுல்தானால் நியமிக்கப்பட்டார்.  

சத்ரபதி சிவாஜி பெங்களூர் மீது படையெடுக்க வரவே, வெங்கோஜி சனவரி 1676இல் தஞ்சை நாயக்கர்கள் அரசை வீழ்த்தி, தன்னை தஞ்சாவூர் மன்னராக அறிவித்துக் கொண்டார். வெங்கோஜி இறந்த ஆண்டு குறித்து பல்வேறு கருத்துகள் உள்ளன.  

வெங்கோஜியின் மகன் முதலாம் சாகுஜி, மதுரை நாயக்கர் அரசிற்கு கப்பம் கட்டிக் கொண்டிருந்த இராமநாதபுரம் சேதுபதி மன்னருடன் உடன்படிக்கை செய்து கொண்டு, மதுரை நாயக்கர்களை வென்றார். இதனால் மதுரை நாயக்கர்களின் பிடியிலிருந்து விடுபட்டு இராமநாதபுரம் மன்னர் தன்னாட்சியுடன் ஆண்டார்.  

## இலக்கியம்
வெங்கோஜியின் காலத்தில் தஞ்சை அரசில் சமசுகிருதம், தெலுங்கு இலக்கியங்கள் வளர்ச்சி அடைந்தன. தெலுங்கு மொழியில் இராமாயணம் இயற்றப்பட்டது.  

## இதனையும் காண்க
- போன்சலே வம்சம்
- இரண்டாம் சரபோஜி
- மனோரா
- தஞ்சை அரண்மனை

1. 'The Maratha Rajas of Tanjore' by K.R.Subramanian, 1928.

## வெளியிணைப்புகள்
- Thanjavur Palace
- Manora Fort
# ராம் நாத் கோவிந்த்


**இராம் நாத்து கோவிந்து** (*Ram Nath Kovind*, **ராம் நாத் கோவிந்த்**, பிறப்பு: 1 அக்டோபர் 1945) இந்தியாவின் 14 ஆவது குடியரசுத் தலைவராவர். இவர் 2015 முதல் 2017 வரை பீகார் மாநிலத்தின் ஆளுனராக இருந்தார். மேலும் 2017 ஆம் ஆண்டு, பாரதிய ஜனதாக் கட்சியின் சார்பாக இந்தியக் குடியசுத் தலைவர் தேர்தலுக்கு முன்மொழியப்பட்டவரும் ஆவார். பாரதீய ஜனதாக் கட்சியினைச் சார்ந்த அரசியல்வாதியான இவர் ஒரு தலித்திய தலைவரும் ஆவார். 1994-2000 மற்றும் 2000-2006 ஆகிய காலங்களில் உத்திரப் பிரதேசம் மாநிலத்திலிருந்து மேல்சபை உறுப்பினராகத் தேர்ந்தெடுக்கப்பட்டவரும் ஆவார்.  

## பிறப்பும் கல்வியும்
1 அக்டோபர் 1945 ஆம் ஆண்டில் உத்திரப்பிரதேசம் மாநிலத்தின் *தீராப்பூர்* பகுதியில் பிறந்தார். தந்தையார் *மைகு லால்* தாயார் *கலாவதி*. இவர் கான்பூர் பல்கலைக் கழகத்தில் சட்டக் கல்வி பயின்றார். இவர் தில்லி நீதிமன்றத்தில் தொழில்முறை வழக்கறிஞராகப் பணியாற்றினார்.  

## தொழில் வாழ்க்கை

1971 ஆம் ஆண்டு புதுதில்லி வழக்குரைஞர் கழகத்தில் தன்னை ஒரு வழக்கறிஞராக பதிந்தார். ஒரு வழக்கறிஞராக, சமூகத்தின் நலிவடைந்த பிரிவினர், பெண்கள், ஏழைகள் ஆகியோருக்கு புது தில்லியிலிருந்த இலவச சட்ட உதவி மன்றத்தின் மூலம் உதவி செய்தார். 1977 ஆம் ஆண்டிலிருந்து 1979 வரை உச்ச நீதிமன்றத்தில் மத்திய அரசின் பதில் சட்ட ஆலோசகராக கடமையாற்றியதுடன் 1977-78 காலப்பகுதியில் அப்போதைய பிரதம மந்திரி மொரார்ஜி தேசாயின் தனிப்பட்ட உதவியாளராகவும் பணி புரிந்தார். சுமார் 16 வருட காலம் புதுதில்லி உயர் நீதி மன்றத்திலும், உச்ச நீதி மன்றத்திலும் வழக்கறிஞராகப் பணியாற்றியுள்ளார்.  

## அரசியல்
1998 முதல் 2000 ஆண்டு வரை பாரதீய ஜனதாக் கட்சியில் பட்டியல் மற்றும் பழங்குடி இனத்தவர் பிரிவின் தலைவராக இருந்தார். மேலும் அகில இந்திய கோலி சமாஜின் (All-India Koli Samaj) தலைவராகவும் இருந்தார். கட்சியின் தேசிய ஊடகத் தொடர்பாளராகவும் பணியாற்றினார்.  

### பாஜக உறுப்பினர்
1991 ஆம் ஆண்டில் பாரதிய ஜனதா கட்சியில் உறுப்பினரானார். 1998 முதல் 2002 ஆம் ஆண்டு வரை பாஜக தலித் மோர்ச்சா தலைவராக செயல்பட்டார். கட்டம்பூர் மற்றும் போக்னிப்பூர் சட்டபேரவை தொகுதிகளில் போட்டியிட்டு தோல்வி பெற்றார்.  

### மாநிலங்களவை
1994 ஆம் ஆண்டில் உத்திரபிரதேச மாநிலத்திலிருந்து மாநிலங்களவை உறுப்பினராக தேர்வாகி 12 ஆண்டுகள்வரை பணியாற்றினார். இந்த கால கட்டத்தில் பழங்குடியினர் நலன், சமூக நீதி போன்ற பல்வேறு நாடாளுமன்ற குழுக்களில் இடம்பெற்றிருந்தார். மேலும் நாடாளுமன்ற அவைக்குழு தலைவராகவும் பணியாற்றினார்.  

### கல்வி நிலையங்களில் பதவி
- லக்னோவில் உள்ள டாக்டர் பி.ஆர்.அம்பேத்கார் பல்கலைக்கழகத்தில் ஆளுகைக் குழுவில் உறுப்பினராக இருந்தார்.
- கொல்கத்தா இந்திய மேலாண்மை நிறுவனத்தின் ஆளுநர்களின் வாரிய உறுப்பினராக இருந்தார்.

### குடியரசுத்தலைவர்
பிரணாப்முகர்ஜியின் பதவிக்காலம் முடிவடைந்ததால், 2017 ஆம் ஆண்டு சூலை மாதம் நடைபெற்ற குடியரசுத் தலைவர் தேர்தலுக்கான பாரதீய ஜனதாக் கட்சியின் வேட்பாளராக அக்கட்சியின் தலைவர் அமித் ஷா<nowiki/>வால் அறிவிக்கப்பட்டு 25 சூலை 2017 ஆம் ஆண்டு இந்தியாவின் பதினான்காவது குடியரசுத் தலைவராகத் தேர்ந்தெடுக்கப்பட்டார். இவரது பதவியேற்பு நிகழ்ச்சி இந்திய நாடாளுமன்ற மைய மண்டபத்தில் நடைபெற்றது. இவருக்கு இந்திய உச்சநீதிமன்ற தலைமை நீதிபதி ஜே. எஸ். கேகர் பதவிப்பிரமாணம் செய்து வைத்தார்.
# சித்திரதுர்க்கா கோட்டை



**சித்திரதுர்க்கா கோட்டை** (*Chitradurga Fort*), இந்தியாவின் கர்நாடக மாநிலத்தில், சித்ரதுர்கா மாவட்டத்தில்  அமைந்துள்ள பழமை வாய்ந்த மலைக்கோட்டையாகும்."அழகிய கோட்டை" என்று   பொருள்படும் சித்ரதுர்காகோட்டை, 15 ஆம் நூற்றாண்டில் விஜயநகரப் பேரரசின் சித்ரதுர்காவின் நாயக்க மன்னர்களால்  கட்டப்பட்டது.  

### வரலாறு
கோட்டையின் கல்வெட்டுகளின் மூலம் இது கி.மு 3 வது மில்லினியம் வரையில் உள்ள வரலாற்று நிகழ்வுகள் குறிக்கப்பட்டுள்ள்து. இது இக்கோட்டையின் பழமையை குறிக்கிறது. சித்ரதுர்கா கோட்டை கிபி 15ம் நூற்றாண்டில் விஜயநகர பேரரசின் சித்ரதுர்கா நாயக்க மன்னர்களால் கட்டப்பட்டது. ஹொய்சாலர்களின் வீழ்ச்சிக்குப் பிறகு இந்த பிரதேசம் விஜயநகரப் பேரரசின் கட்டுப்பாட்டில் வந்தது. விஜயநகர பேரரசின் நாயக்க மன்னர்கள் அவர்களின் வம்சாவளி ஆட்சி வரை தங்கள் கட்டுப்பாட்டுக்குள் ஆட்சி செய்து வந்தனர். பிறகு சித்ரதுர்காவின் நாயக்க மன்னர்கள் இப்பகுதியின் சுதந்திரமான கட்டுப்பாட்டை எடுத்துக் கொண்டனர். அவர்கள் 200 ஆண்டுகளாக தங்களின் கடைசி ஆட்சியாளர் மடகாரி நாயக்கர், மைசூரை சேர்ந்த ஹைதர் அலியால் தோற்கடிக்கப்படும் வரை ஆண்டனர். அது வரையிலும் அவர்களின் கோட்டை மற்றும் அவர்களின் மாகாணத்தின் இதயமாய் திகழ்ந்தது.  

### கட்டமைப்புகள்
சித்ரதுர்கா கோட்டை கீழ் கண்ட பல கட்டமைப்புகளை கொண்டுள்ளது.  

- 19 கோட்டை நுழைவாயில்கள்
- 4 கோட்டையின் இரகசிய நுழைவாயில்கள்
- 38 பின்புற நுழைவாயில்கள்
- 35 இரகசிய நுழைவாயில்கள்
- 4 கண்ணுக்கு தெரியாத பத்திகள்
- 2000 கோபுரங்கள்
- 1 அழகான அரண்மனை
- 1 மசூதி
- பெரிய தானியங்கள் மற்றும்
- எண்ணெய் குழிகள்

சேமிப்பக கிடங்கு, வீடுகள் மற்றும் நீர்த்தேக்கங்கள் முதன்மையாக நீண்டகால முற்றுகைகளை எதிர்கொள்ள தேவையான உணவு, நீர் மற்றும் இராணுவப் பொருட்களை உறுதிப்படுத்த வடிவமைக்கப்பட்டுள்ளன. இந்த வசதிகள் அனைத்தையும் இன்னும் சிறப்பாக பராமரிக்கப்படுகிறது. இதன் கட்டுமானம் வடிவமைப்பின் முதன்மையாக தற்காப்பு இருந்தது.கோட்டையின் சுவர்களில் சிறிய வாயில்களில் வில்லாளர்கள் எதிரிகளின் மீது அம்புகளை எறிவதற்காக பயன்படுத்தப்பட்டன. இந்த சுவர்களுக்கு நான்கு வாயில்கள் வழங்கப்பட்டு உள்ளது. இந்த நான்கு வாயில்கள் இரங்க வாயில் என்று அழைக்கப்படுகின்றன, இரண்டாவது சித்தயான வாயில் என்றும், மூன்றாவது உட்சாங்கி வாயில் என்றும், நான்காவது லால்கோட்டை வாயில் என்றும் அழைக்கப்படுகிறது.நிலப்பகுதி மற்றும் புவியியல் பரப்பளவைப் பொறுத்து, கோட்டையின் சுவர்கள் 5-13 மீ (16.4-42.7 அடி) உயரத்தில் கட்டப்பட்டுள்ளன. ஆரம்பத்தில், அது சேற்றால் கட்டப்பட்டது ஆனால் பின்னர் 15ம் நூற்றாண்டில் கருங்கல் அடுக்குகளை வைத்து எழுப்பப்பட்டது.இக்கோட்டையில் பதினெட்டு கோவில்களும் கட்டப்பட்டுள்ளன. புகழ்பெற்ற கோயில்களில் சில: ஹேபேஸ்வரர் (பழங்கால புராணத்துடன் இணைக்கப்பட்டுள்ளது), சம்பி சித்தரேஸ்வரர், ஏகநாதம்மா, பால குனேஷ்வரா, கோபாலா கிருஷ்ணா, ஹனுமான், சுபராயா மற்றும் நந்தி ஆகியோரைக் கொண்டது.
# போர்ச்சுக்கல் காட்டுத்தீ 2017


## பின்னணி
காட்டுத்தீ உருவாகும் முன்பு, போர்ச்சுக்கலின் பல பகுதிகளில் கடும் வெப்பஅலை வீசய காரணத்தால் மிகுதியான வெப்ப நிலை நிலவியது . ஜூன் 17-18 இரவின் போது, லிஸ்பனின் வட-வடகிழக்கில் 200 கிலோமீட்டர் (120 மைல்) மலைப்பகுதியின் பல இடங்களில் 156 தீ விபத்துகள் ஏற்பட்டன. மிகவும் அதிகமாகப் பரவுவதற்கு முன்னர் தீயானது தீபகாரோ கிராண்டி நகராட்சி பகுதியில் தோன்றியது. இந்நிகழ்விற்கு முன்னர் ஏற்பட்ட உலர் இடி நிகழ்வினால் தீப்பிடித்திருக்கலாம்: காவல் துறை தேசிய ஆணையர் அல்மேடா ரோட்ரிக்ஸ் தலைமையிலான காவல்துறையினரும், தேசிய குடியரசுக் காவலரும் சேர்ந்து, மின்னல் தாக்கித் தீ தொடங்கிய மரத்தைக் கண்டுபிடித்துள்ளனர்.  

## நிகழ்வுகள்

தீவிபத்தில் நாடு முழுவதும் குறைந்தபட்சம் 62 பேர் உயிரிழந்தனர் - போர்ச்சுகலின் வரலாற்றில் காட்டுத்தீயின் காரணமாக மிகுதியானவர்கள் இறந்த நிகழ்வு இதுவேயாகும். எட்டு தீயணைப்பு வீரர்கள் உட்பட 54 க்கும் மேற்பட்டவர்கள் காயமடைந்தனர்; நான்கு தீயணைப்பு வீரர்களும், ஒரு குழந்தையும்-மோசமான நிலையில் உள்ளனர். டசன் கணக்கான சிறு சமூகங்கள் இதனால் கடுமையாக பாதிக்கப்பட்டுள்ளனர்.
# போட்டி (உயிரியல்)



இருப்பிடத்தை ஆக்கிரமித்துக்கொள்வதில் போட்டி ]]  

**உயிரியல் போட்டி** (*Competition (biology)*) என்பது உயிரினங்கள் அல்லது இனங்களுக்கிடையேயான ஒரு தொடர்பைக் குறிக்கிறது. இரண்டுக்கும் உணவு, நீர் அல்லது இருப்பிடம் போன்ற வளங்கள் தேவைப்படுகின்றன. போட்டியானது இரு உயிரினங்களின் உடற்தகுதியைக் குறைக்கிறது, ஏனெனில் உயிரினங்களில் ஒன்றின் இருப்பு எப்போதும் மற்றொன்றுக்கு கிடைக்கும் வளத்தின் அளவைக் குறைக்கிறது.  

சமூகச் சூழலியல் ஆய்வில், ஓர் இனத்தின் உறுப்பினர்களுக்குள் மற்றும் இனங்களுக்கிடையேயான போட்டி ஒரு முக்கியமான ஓர் உயிரியல் தொடர்பு ஆகும். சமூக அமைப்பு, இனப்பன்முகத்தன்மை மற்றும் எண்ணிக்கை இயக்கவியல் ஆகியவற்றை பாதிக்கும் பல உயிருள்ள மற்றும் உயிரற்ற காரணிகளில் உயிரியல் போட்டியும் ஒன்றாகும்.  

உயிரினப் போட்டியில் குறுக்கீடு, சுரண்டல் மற்றும் வெளிப்படையான போட்டி என மூன்று முக்கிய வழிமுறைகள் உள்ளன. குறுக்கீடு மற்றும் சுரண்டல் போட்டியை போட்டியின் உண்மையான வடிவங்களாக வகைப்படுத்தலாம். இங்கு வெளிப்படையான போட்டி இல்லை. ஏனெனில் உயிரினங்கள் ஒரு வளத்தைப் பகிர்ந்து கொள்ளாமல், அதற்குப் பதிலாக ஒரு வேட்டையாடலைப் பகிர்ந்து கொள்கின்றன.
# ஆர்னால்ட் பால்மர்

**ஆர்னால்ட் பால்மர்** (Arnold Daniel Palmer 10 செப்டம்பர் 1929 - 25 செப்டம்பர் 2016) என்பவர் கோல்ப் ஆட்டத்தில் சிறந்த வீரராகக் கருதப்படுகிறார். ஐக்கிய அமெரிக்காவைச் சேர்ந்த இவர் தொழில்முறை கோல்ப் ஆட்டக்காரர். இவர் கிங் என்ற செல்லப் பெயரால் அழைக்கப்படுகிறார்.  

கோல்ப் டைஜஸ்ட் என்ற இதழ் 2000இல் இவரை ஆறாவது சிறந்த ஆட்டக்காரராக மதித்துப் பாராட்டியது. 2008 இல் ஆட்டங்களில் வெற்றி பெற்று 30மில்லியன் டாலர்கள் பெற்றார்.  

## இளமைக்காலம்
பெனிசில்வேனியாவில் பிறந்தார். இவர் இளம் வயதிலேயே தம் தந்தையிடமிருந்து கோல்ப் ஆட்டத்தைக் கற்றுக்கொண்டார். இவர் 17 வயதில் இருக்கும்போது மாநில அளவில் நடந்த போட்டிகளில் இரண்டு சாம்பியன்கள் பட்டம் பெற்றார். வேக் பாரஸ்ட் பல்கலைக் கழகத்தின் கோல்ப் ஆட்ட உதவித் தொகை இவருக்குக் கிடைத்தது.  

1950 ஆம் ஆண்டில் கல்லூரியில் படிக்கும்போது இவருடைய நெருங்கிய நண்பர் ஒரு விபத்தில் இறந்து போனதால் கல்லுரிப் படிப்பை இடையிலேயே நிறுத்திவிட்டுக் கடற்படையில் சேர்ந்தார். அதன் காரணமாக மூன்று ஆண்டுகள் கோல்ப் விளையாட்டில் இடைவெளி ஏற்பட்டது.  

## கோல்ப் வெற்றிகள்

50 ஆண்டுகளுக்கு மேலாக கோல்ப் ஆட்டத்தில் புகழுடன் இருந்தார். 90 ஆட்டப் போட்டிகளில் வாகை சூடினார். 1958, 1960, 1962, 1964 ஆகிய ஆண்டுகளில் மாஸ்டர் பட்டத்தை வென்றார். பல பொருள்களைச் சந்தைப்படுத்த இவருடைய பெயரைப் பயன்படுத்தி விளம்பரங்கள் வந்தன. அதன் மூலம் நிறைய பணம் ஈட்டினார். இவருடைய ஆட்டத்திற்கு என்று பிரத்தியேகமான வணிகச் சின்னம் உருவாக்கினார்.  

1960 முதல் 1963 வரை ஆட்டங்களில் போட்டியிட்டு பட்டம் பெற்று 400000 டாலர்கள் ஈட்டினார். 1963இல் அமெரிக்க ரைட்ர் கிண்ணம் பெற்றார். 1975 இல் மீண்டும் அந்த ஆட்டத்திற்குத் தலைமை தாங்கி வெற்றி பெற்றார்.  

## முதலீட்டாளர்

கோல்ப் விளையாட்டு வீரர் என்று மட்டுமல்லாமல் நல்ல முதலீட்டாளராகவும் இருந்தார். தானியங்கி மற்றும் விமான குழுமங்களில் தம் பணத்தை முதலீடுகள் செய்தார். 1990களில் ஒவ்வொரு ஆண்டும் 20 மில்லியன் டாலர்கள் ஈட்டினார்.  

## பிற நற்செயல்கள்

1958 முதல் பிரீமேஸன்சில் உறுப்பினராக இருந்தார். ஸ்காட்லாந்து கால்பந்து கிளப்பை ஆதரித்து வந்தார். குழந்தைகள், இளைஞர்கள் முதலியோருக்கு உதவும் வகையில் ஓர் அறக்கட்டளை நிறுவினார். ஆர்லாண்டாவில் ஒரு மருத்துவமனையையும் தொடங்கினார்.  

## வெற்றிப் பதக்கங்கள்

2004 ஆம் ஆண்டில் குடியரசுத் தலைவர் சுதந்திர பதக்கமும் 2009ல் காங்கிரசின் தங்கப் பதக்கமும் ஆர்னால்டு பால்மருக்கு வழங்கப்பட்டன.  

இவர் வானுர்தி இயக்குவதிலும் வல்லவராக இருந்தார். 1999இல் இவரது 70 ஆம் பிறந்த நாளில் லாட்ரோபில் உள்ள வானூர்தி நிலையத்துக்கு இவர் பெயர் சூட்டப்பட்டது.  

## சான்றாவணம்
# நாக்பூர் அரசு



நகரத்தில் ராகோஜி போன்சலே கட்டிய நாகர்தன் கோட்டை]]  

**நாக்பூர் அரசு** அல்லது **நாக்பூர் இராச்சியம்** (Kingdom of Nagpur), தற்கால மத்தியப் பிரதேசத்தின் கோண்டு ஆட்சியாளர்கள் 16ஆம் நூற்றாண்டின் துவக்கத்தில் நிறுவினர். பின்னர் 1739ல் நாக்பூர் அரசை மராத்திய போன்சலே வம்சத்தினர் கைப்பற்றி மராத்தியப் பேரரசில் இணைத்தனர். நாக்பூர் நகரம், நாக்பூர் இராச்சியத்தின் தலைநகராகும்.  

மூன்றாம் ஆங்கிலேய மராட்டியப் போருக்குப் பின்னர் நாக்பூர் இராச்சியம், 1818ல் கிழக்கிந்தியக் கம்பெனி விதித்த துணைப்படைத் திட்டத்தை ஏற்று, கம்பெனி ஆட்சிக்கு அடங்கிய சுதேச சமஸ்தானமாக விளங்கியது.  

நாக்பூர் இராச்சியத்தின் மன்னர் மூன்றாம் ராகோஜி காலத்திற்கு பின், நாக்பூர் இராச்சியம் வாரிசுரிமையற்று இருந்ததால், அவகாசியிலிக் கொள்கையின் படி, நாக்பூர் இராச்சியத்தை, 1853ல் பம்பாய் மாகாணத்துடன் இணைக்கப்பட்டது. 1861ல் நாக்பூர் மாகாணம் மத்திய மாகாணத்துடன் இணைக்கப்பட்டது.  

இந்திய விடுதலைக்குப் பின் 1948ல் நாக்பூர் இராச்சியத்தின் பகுதிகள் இந்தியாவுடன் இணைக்கப்பட்டது.  

## நாக்பூர் அரசின் ஆட்சியாளர்கள்
போன்சலே வம்சத்தவர்கள் கட்டிய நாகர்தன் கோட்டையின் நுழைவாயில்]]  

மராத்திய போன்சலே வம்சத்தவர்கள் நாக்பூர் இராச்சியத்தை 1739 முதல் முடிய ஆண்டனர்.  
- ரகோஜி போன்சலே (1739 – 1755)
- ஜனோஜி போன்சலே (1755 - 1772)
- இரண்டாம் ரகோஜி (1755-1816)
- இரண்டாம் முத்தோஜி போன்சலே (1817 - 1818)
- மூன்றாம் ரகோஜி (1818 - 1853)

## இதனையும் காண்க
- மராத்திய அரச குலங்கள் மற்றும் அரசுகள் பட்டியல்
- கெயிக்வாட் வம்சத்தின் பரோடா இராச்சியம்
- ஹோல்கர் வம்சத்தின் இந்தூர் இராச்சியம்
- சிந்தியா வம்சத்தின் குவாலியர் இராச்சியம்
- மராத்தியர்களின் வங்காளப் படையெடுப்புகள்
- போன்சலே
- மராத்தா
- மராட்டியப் பேரரசு
- இந்திய மன்னராட்சி அரசுகளின் பட்டியல்
- நாக்பூர்
- நாக்பூர் மாவட்டம்
# பின்ஸ்பரி பூங்காத் தாக்குதல், 2017


**பின்ஸ்பரி பூங்காத் தாக்குதல்** (*Finsbury Park attack*) அல்லது **பின்ஸ்பரி பூங்கா மசூதித் தாக்குதல்** (*Finsbury Park mosque attack*) என்பது 19 சூன் 2017 அன்று நடத்தப்பட்ட தாக்குதல் ஆகும். இலண்டன் நகரில் *பின்ஸ்பரி பூங்கா* பகுதியில் வாகனத்தை பாதசாரிகள் மீது மோதச் செய்து நடத்தப்பட்ட தாக்குதல் ஆகும். இந்நிகழ்வில் 11 பேர் காயமடைந்தனர் ஒருவர் கொல்லப்பட்டார். இத்தாக்குதலானது *மோசமான தீவிரவாதத் தாக்குதல்* என இலண்டன் மேயர் தெரிவித்தார். ரமலான் மாதத்தின் தொழுகை முடித்து வந்து கொண்டிருந்த இஸ்லாமியர்களைக் குறிவைத்து இத்தாக்குதல் நடத்தப்பட்டது. இத்தாக்குதலில் தொடர்புடையவர் என சந்தேகிக்கும் நபர் ஒருவரை காவல் துறையினர் கைது செய்துள்ளனர். இத்தாக்குதலுக்கான காரணம் பற்றி விசாரணை நடந்து வருகிறது. சமூக மனித உரிமைகள் அமைப்புகள் ஐக்கிய ராச்சியம் இஸ்லாமிய மயமாவதன் விளைவாகவே இம்மாதிரியான தாக்குதல்கள் நடைபெறுகின்றன எனக் கருத்து தெரிவித்துள்ளன.
# வீ. தமிழ்மணி


**வீ. தமிழ்மணி** (*V. Tamilmani*) ஓர் இந்திய அரசியல்வாதியும், தமிழ்நாட்டின் முன்னாள் சட்டமன்ற உறுப்பினரும் ஆவார். இவர் திராவிட முன்னேற்றக் கழகம் (திமுக) கட்சி சார்பாக, செங்கல்பட்டு சட்டமன்றத் தொகுதியில் 1989 சட்டமன்றத் தேர்தலிலும்,. 1996 சட்டமன்றத் தேர்தலிலும் போட்டியிட்டு வெற்றிபெற்றார்.
# டி. முருகேசன்

**டி. முருகேசன்** (*D. Murugesan*) ஓர் இந்திய அரசியல்வாதி. இவர் தமிழ்நாடு மாநிலத்தின் முன்னாள் சட்ட மன்ற உறுப்பினர் ஆவார். இவர் தேசிய முற்போக்கு திராவிட கழகம்(தேமுதிக) கட்சி சார்பாக செங்கல்பட்டு சட்டமன்றத் தொகுதியில் 2011 சட்டமன்றத் தேர்தலில் போட்டியிட்டு வெற்றிபெற்று தமிழ்நாட்டின் 14-வது சட்டமன்றத்தின் உறுப்பினர் ஆனார்.  

தமிழ்நாடு சட்டமன்றத் தேர்தல், 2016 இல் இத்தொகுதியை எம். வரலட்சுமி என்பவர் கைப்பற்றினார்.
# வி. கே. ராமசாமி முதலியார்

**வி. கே. ராமசாமி முதலியார்** *(V. K. Ramaswami Mudaliar)* ஓர் இந்திய அரசியல்வாதியும், தமிழ்நாடு மாநிலத்தின் முன்னாள் சட்டமன்ற உறுப்பினரும் ஆவார். இவர் இந்திய தேசிய காங்கிரசு கட்சி சார்பாக, உத்திரமேரூர் சட்டமன்றத் தொகுதியிலிருந்து, 1952 ஆம் ஆண்டின் சென்னை மாநில சட்டமன்றத் தேர்தலிலும் பின்னர் 1957 ஆம் ஆண்டில் நடைபெற்ற தேர்தலில் சுயேட்சையாகவும் போட்டியிட்டு, தமிழ்நாடு சட்டசபைக்குத் தேர்ந்தெடுக்கப்பட்டார்..  

இவர் பி. பி. வாடியாவுடன் இணைந்து மெட்ராசு தொழிலாளர் சங்கத்தைத் துவக்கினார்.
# தஞ்சாவூர் மானம்புச்சாவடி பிரசன்ன வெங்கடேசப்பெருமாள் கோயில்


**தஞ்சாவூர் மானம்புச்சாவடி பிரசன்ன வெங்கடேசப்பெருமாள் கோயில்**, தமிழ்நாடு, தஞ்சாவூர் மாவட்டம், தஞ்சாவூரில் மானம்புச்சாவடியில் வெங்கடேசப்பெருமாள் கோயில் தெருவில் அமைந்துள்ளது.  

## அமைப்பு
இக்கோயில் நுழைவாயில் கோபுரம், கருவறை விமானம், முன் மண்டபம் ஆகியவற்றைக் கொண்டு அமைந்துள்ளது. கருவறையின் வாயிலில் வலப்புறம் ஜெயனும், இடது புறம் விஜயனும் உள்ளனர்.  
முன் மண்டபத்தில் வலப்புறம் ஜெயவீர ஆஞ்சனேயர் உள்ளார். இடது புறம் ஸ்ரீபாதம் உள்ளது. நடுவில் பலி பீடம் காணப்படுகிறது. திருச்சுற்றின் வலப்புறத்தில் அலமேலு மங்கைத்தாயார் சன்னதியும், இடப்புறத்தில் ஆண்டாள் சன்னதியும் உள்ளன. திருச்சுற்றில் ஏகாசதி மண்டபம், திருக்கல்யாண மாலை மாற்றும் மண்டபம் ஸ்ரீனிவாச மண்டபம் ஆகியவையும், சக்கரத்தாழ்வார், நிகமாந்த தேசிகர், ராமானுஜர் ஆகியோரின் சன்னதிகளும் உள்ளன.  

## மூலவர்
கருவறையில் ஸ்ரீதேவி, பூதேவி, அலமேலு மங்கையுடன் பிரசன்ன வெங்கடேசப்பெருமாள் உள்ளார்.  

## குடமுழுக்கு
இக்கோயிலில் 8 சூன் 1887 (விய ஆண்டு ஆனி மாதம் 25ஆம் நாள்), 24 ஏப்ரல் 1928 (விபவ ஆண்டு வைகாசி மாதம் 11ஆம் நாள்), 21 ஆகஸ்டு 1947 (சர்வஜித்து ஆண்டு ஆவணி மாதம் 5ஆம் நாள்), 14 செப்டம்பர் 1978 (காளயுக்தி ஆண்டு ஆவணி மாதம் 29ஆம் நாள்), 9 மே 1996 (தாது ஆண்டு சித்திரை மாதம் 27ஆம் நாள்), 23 மார்ச் 2011 (விக்ருதி ஆண்டு பங்குனி மாதம் 9 ஆம் நாள்) ஆகிய நாள்களில் குடமுழுக்கு ஆனதற்கான கல்வெட்டுகள் உள்ளன.  

## திருவிழாக்கள்
இக்கோயிலில் ஆண்டுதோறும் நடைபெறும் விழாக்களில் சித்திரைத் திருவிழா சிறப்பானதாகும். அவ்விழாவின்போது காலை 4.30 மணிக்கு விசேஷ திருமஞ்சனமும், மாலை 6.30 மணிக்கு பெருமாள் பாகவத கோஷ்டியுடன் திருவீதியுலாவும் நடைபெறும். தொடர்ந்து கருடசேவை நடக்கிறது. அதற்கடுத்த நாள் நவநீத சேவை நடைபெறுகிறது. திருக்கல்யாணம், வசந்த மகோற்சவம், ஹனுமந்த வாகன புறப்பாடு, குதிரை வாகன பெருமாள் புறப்பாடு போன்றவற்றுடன் தொடர்ந்து நடைபெறுகின்ற திருவிழா விடையாற்றியுடன் நிறைவு பெறுகிறது.  

### நவநீத சேவை
நவநீத சேவையின்போது தஞ்சாவூரிலுள்ள நீலமேகப்பெருமாள், நரசிம்மப்பெருமாள், மணிக்குன்னப்பெருமாள், கல்யாண வெங்கடேசப்பெருமாள், மேலராஜவீதி நவநீதகிருஷ்ணன், எல்லையம்மன் தெரு ஜனார்த்தன பெருமாள், கரந்தை யாதவ கண்ணன் கோயில், கீழராஜவீதி வரதராஜபெருமாள், தெற்கு வீதி கலியுக வெங்கடேச பெருமாள், பள்ளியக்ரகாரம் கோதண்டராமபெருமாள், மானம்புச்சாவடி நவநீதகிருஷ்ணன், பிரசன்ன வெங்கடேசபெருமாள், மேலஅலங்கம் ரெங்கநாதபெருமாள், படித்துறை வெங்கடேசபெருமாள், கோட்டை பிரசன்ன வெங்கடேச பெருமாள் ஆகிய 15 கோயில்களைச் சேர்ந்த பெருமாள்கள் கலந்துகொள்கின்றனர். அந்த கோயில்களில் இந்த கோயிலும் ஒன்றாகும்.  

## மற்றொரு கோயில்
இதே பெயரில் தஞ்சாவூரில் மற்றொரு கோயில் நாலுகால் மண்டபத்தில் அமைந்துள்ளது. அக்கோயில் தஞ்சாவூர் அரண்மனை தேவஸ்தானத்திற்கு உட்பட்ட 88 கோயில்களில் ஒன்றாகும்.
# சாம்ப்ஸ் லையீஸ் தாக்குதல், ஜூன் 2017



பிரான்ஸ் நாட்டின் பாரிஸ் நகரிலுள்ள சாம்ப்ஸ் லையீஸ் பகுதியில் காவலர்களின் வாகனத்தின் மீது ஆயுதங்களைக் கொண்ட மற்றொரு வாகனத்தினை மோதித் தாக்குதல் நடத்தப்பட்டது. 19 ஜூன் 2017 அன்று நடைபெற்ற இத்தாக்குதலில் தாக்குதல்தாரி கொல்லப்பட்டார். இசுலாமிய அரசு இத்தாக்குதலுக்கு உடனடியாகப் பொறுப்பேற்றுக்கொண்டது.  

## பின்புலம்
பிரான்ஸ் நாட்டின் காவலர்களை *ஜிகாதி*கள் குறிவைத்துத் தாக்குதல்களை நடத்துகின்றனர். 2012 முதல் 2017 வரை 17 முறை இம்மாதிரியான தாக்குதல்கள் நடைபெற்றுள்ளன. காவலர்கள் மற்றும் பாதுகாப்புப்படையினர் மீதான இம்மாதிரியான தாக்குதல்களை இசுலாமிய அரசு தீவிரவாத அமைப்பு ஊக்குவிக்கிறது. 2015 முதல் நடைபெற்ற தீவிரவாதத் தாக்குதல்களில் பிரான்ஸ் நாட்டில் 239 பேர் கொல்லப்பட்டுனர்.  

## தாக்குதல்
உள்ளூர் நேரப்படி 15:40 மணிக்கு காவல் வாகன ரோந்தினூடே தாக்குதல்தாரி தனது வாகனத்தைச் செலுத்தியதன் மூலம் தாக்குதல் நடத்தப்பட்டது. இந்நிகழ்வில் தாக்குதல்தாரியின் வாகனம் உடனடியாகத் தீப்பற்றிக் கொண்டது. அவ்வாகனத்தில் ஆ.கே 47 வகைத் துப்பாக்கிகள், கையெறி குண்டுகள் மற்றும் வாயு உருளைகள் இருந்தன. The attack vehicle also contained a quantity of explosives sufficient to "blow this car up." தாக்குதல்தாரி இந்நிகழ்வில் கொல்லப்பட்டார்.  

## தாக்குதல்தாரி
பிரான்ஸ் காவல் துறையினரால் 31 வயதுடைய *தியாசிரி ஆதம் லோத்ஃபி* (Djaziri Adam Lotfi) எனும் தாக்குதல்தாரி அடையாளம் காணப்பட்டார். இவர் வட பிரான்ஸைச் சார்ந்தவராவார். இவரின் உறவினர்கள் நால்வரை காவல் துறையினர் விசாரணைக்காக கைது செய்துள்ளனர்.  

## கருத்துகள்
*மீண்டுமொருமுறை நமது பாதுகாப்புப்படையினர் குறிவைக்கப்பட்டுள்ளனர்* என பிரான்ஸ் உள்துறை அமைச்சர் *ஜெரார்டு கூலும்ப்* (Gerard Collomb) தெரிவித்துள்ளார்.
# கோல்ஹாப்பூர் அரசு



**கோல்ஹாப்பூர் இராச்சியம்** (Kolhapur State or Kolhapur Maratha Kingdom) (1710–1948) சத்ரபதி சிவாஜியின் வழித்தோன்றல்களான போன்சலே வம்சத்தினர் 1710 முதல் 1948 முடிய ஆண்ட நாடாகும். தற்கால கோலாப்பூர் மாவட்டப் பகுதிகளைக் கொண்ட இந்நாட்டின் தலைநகரம் கோலாப்பூர் நகரம் ஆகும்.  

## மக்கள் தொகையியல்
, ஆட்சிக்காலம் 1894 - 1922]]  
1901ஆம் ஆண்டின் மக்கட்தொகை கணக்கெடுப்பின் படி, 8,200 சதுர கிலோ மீட்டர் பரப்பளவு கொண்ட கோலாப்பூர் இராச்சியத்தின் மொத்த மக்கள தொகை 9,10,011 ஆகும். மொத்த மக்கள் தொகையில், கோலாப்பூர் நகரத்தில் மட்டும் 54,373 மக்கள் வாழ்ந்தனர். இந்த இராச்சியத்தின் ஆண்டு மொத்த வருவாய் 300,000 பிரித்தானிய பவுண்டு ஆகும்.  

## வரலாறு
கோல்ஹாப்பூர் இராச்சியத்தின் மராத்திய போன்சலே வம்சத்தவர்கள் சதாரா அரசு மற்றும் தஞ்சாவூர் மராத்திய அரசுகளை ஆண்டனர்.  
சத்ரபதி சிவாஜியின் ஒன்பது வயது பேரனும் சத்திரபதி சம்பாஜியின் ஒன்பது வயது மகனுமான சாகுஜி தில்லி முகலாயர்களின் சிறையில் இருந்தார். மராத்தியப் பேரரசர் சத்திரபதி இராஜாராம் மறைவிற்குப் பின்னர் மராத்தியப் பேரரசிற்கான வாரிசுரிமைப் போட்டி ஏற்பட்டது. சத்திரபதி இராஜராமின் குழந்தை இரண்டாம் சிவாஜியை மராத்தியப் பேரரசராக அறிவித்து, இராஜாராமின் மனைவி தாராபாய் மறைமுகமாக அரசை ஆண்டார்.  

1707ல் தில்லி சிறையிலிருந்து விடுதலையான சாகுஜி, மராத்தியப் பேரரசை ஆளும் உரிமை கோரி சதாராவைக் கைப்பற்றி, இராணி தாராபாயையும், குழந்தை இரண்டாம் சிவாஜியையும் கோலாப்பூருக்கு வெளியேற்றினார்.  
இந்நிலையில் ராணி தாராபாயின் சக்களத்தியான (இராஜாராமின் இரண்டாம் மனைவி) இராஜேஸ்பாய், தன் மகன் இரண்டாம் சம்பாஜியை கோல்ஹாப்பூரின் மன்னராக்கினார்.  

### பிரித்தானிய இந்தியாவின் ஆட்சியில்
1818-ஆம் வரை தன்னாட்சியுடன் முடியாட்சியாக கோல்ஹாப்பூர் இராச்சியம் செயல்பட்டது. பின்னர் பிரித்தானிய இந்தியாவின் ஆட்சியாளர்கள் கொண்டு வந்த இந்தியத் துணைப்படைத் திட்டத்தின் கீழ் இந்த இராச்சியம் 1818-ஆம் ஆண்டு முதல், பிரித்தானிய இந்தியா அரசுக்கு கட்டுப்பட்டு, ஆண்டுதோறும் திறை செலுத்தும் சமஸ்தானமானது.  
### இந்தியாவுடன் இணைத்தல்
15 ஆகஸ்டு 1947 அன்று இந்திய விடுதலைக்குப் பின்னர் இந்த இராச்சியம், 1948-இல் மும்பை மாகாணத்துடன் இணைக்கப்பட்டது. பின்னர் சுதேச சமஸ்தானங்களின் இணைப்பு ஒப்பந்தப்படி 7 ஏப்ரல் 1949 அன்று இந்த சமஸ்தானம் இந்தியாவுடன் இணைக்கப்பட்டது. 1956-ஆண்டின் மாநில மறுசீரமைப்புச் சட்டத்தின் கீழ், இந்த சமஸ்தானம், தற்கால மகாராட்டிரா மாநிலத்தின் கோல்ஹாப்பூர் மாவட்டமாக உள்ளது.  

## கோலாப்பூர் இராச்சிய மன்னர்கள்
- இரண்டாம் சம்பாஜி - ஆட்சிக் காலம் - 1714 - 1760
- மூன்றாம் சிவாஜி - ஆட்சிக் காலம் - 1762 - 24 ஏப்ரல் 1813
- மூன்றாம் சம்பாஜி - ஆட்சிக் காலம் - 24 ஏப்ரல் 1813 – 2 சூலை 1821
- நான்காம் சிவாஜி - ஆட்சிக் காலம் - 2 சூலை 1821 - 3 சனவரி 1822
- சாகாஜி - ஆட்சிக் காலம் - 3 சனவரி 1822 - 29 நவம்பர் 1838
- ஐந்தாம் சிவாஜி - ஆட்சிக் காலம் - 1838 - 1866

## இதனையும் காண்க
- போன்சலே வம்சம்
- தஞ்சாவூர் மராத்திய அரசு
- நாக்பூர் அரசு
- சதாரா அரசு
- மராத்திய அரச குலங்கள் மற்றும் அரசுகள் பட்டியல்
- இந்திய மன்னராட்சி அரசுகளின் பட்டியல்
- இந்தியாவின் அரசியல் ஒருங்கிணைப்பு
# தஞ்சாவூர் மானம்புச்சாவடி நவநீதகிருஷ்ணன் கோயில்



**தஞ்சாவூர் மானம்புச்சாவடி நவநீதகிருஷ்ணன் கோயில்**, தமிழ்நாடு, தஞ்சாவூர் மாவட்டம், தஞ்சாவூரில் மானம்புச்சாவடியில் அமைந்துள்ளது.  

## அமைப்பு
நுழைவாயில் கோபுரம், கருவறை விமானம், முன் மண்டபம் ஆகியவற்றைக் கொண்டு அமைந்துள்ளது. கருவறையின் முன்பாக வலது புறமும் சித்தி விநாயகரும், இடது புறம் வீர ஆஞ்சநேயரும் உள்ளனர். நுழைவாயிலின் இரு புறமும் துவாரபாலகர்கள் உள்ளனர். கருவறைக்கு எதிரில் கருடாழ்வார் உள்ளார். அருகில் பலி பீடம் உள்ளது.முன் மண்டபத்தில் நிகமாந்த மகாதேசிகன், பகவத் ராமானுஜர் சன்னதியும், லட்சுமி, ஹயக்ரீவர், சரஸ்வதி சன்னதியும் உள்ளன. இம்மண்டபத்தில் தசாவதாரங்களான பரசுராமர், ராமர், பலராமர், கிருஷ்ணர், கல்கி, மச்சம், கூர்மம், வராகம், நரசிம்மம், வாமன் அவதாரங்கள் சுதை சிற்பங்களாக உள்ளன.  
திருச்சுற்றில் பின்புறம் நாகதேவதைகள் சன்னதி உள்ளது.  

## மூலவர்
கருவறையில் ருக்மணி, சத்யபாமாவுடன் நவநீதகிருஷ்ணன் நின்ற நிலையில் உள்ளார்.  

## குடமுழுக்கு
இக்கோயிலில் 26 சூன் 1979 (சித்தார்த்தி ஆண்டு ஆவணி மாதம் 10ஆம் நாள்) ஞாயிற்றுக்கிழமை, 4 பிப்ரவரி 2001 (விக்ரம ஆண்டு தை மாதம் 22ஆம் நாள்) ஞாயிற்றுக்கிழமை, 6 பிப்ரவரி 2014 (விஜய ஆண்டு தை மாதம் 24ஆம் நாள்) வியாழக்கிழமை ஆகிய நாள்களில் குடமுழுக்கு ஆனதற்கான கல்வெட்டுகள் உள்ளன.  

## நவநீத சேவை
நவநீத சேவையின்போது தஞ்சாவூரிலுள்ள நீலமேகப்பெருமாள், நரசிம்மப்பெருமாள், மணிக்குன்னப்பெருமாள், கல்யாண வெங்கடேசப்பெருமாள், மேலராஜவீதி நவநீதகிருஷ்ணன், எல்லையம்மன் தெரு ஜனார்த்தன பெருமாள், கரந்தை யாதவ கண்ணன் கோயில், கீழராஜவீதி வரதராஜபெருமாள், தெற்கு வீதி கலியுக வெங்கடேச பெருமாள், பள்ளியக்ரகாரம் கோதண்டராமபெருமாள், மானம்புச்சாவடி நவநீதகிருஷ்ணன், பிரசன்ன வெங்கடேசபெருமாள், மேலஅலங்கம் ரெங்கநாதபெருமாள், படித்துறை வெங்கடேசபெருமாள், கோட்டை பிரசன்ன வெங்கடேச பெருமாள் ஆகிய 15 கோயில்களைச் சேர்ந்த பெருமாள்கள் கலந்துகொள்கின்றனர். அந்த கோயில்களில் இந்த கோயிலும் ஒன்றாகும்.  

## மற்றொரு கோயில்
இதே பெயரில் தஞ்சாவூரில் மற்றொரு கோயில் தஞ்சாவூர் மேல வீதியில் அமைந்துள்ளது. அக்கோயில் தஞ்சாவூர் அரண்மனை தேவஸ்தானத்திற்கு உட்பட்ட 88 கோயில்களில் ஒன்றாகும்.
# தாராபாய்



**தாராபாய் போஸலே** (1675 - 9 டிசம்பர் 1761) 1700 முதல் 1708 வரை இந்தியாவின் மராட்டிய பேரரசின் சார்புத்துவ அரசி (*regent*) ஆவார். இவர் சத்ரபதி ராஜராம் போஸலேவின் மனைவியாகவும், மராட்டிய பேரரசை தோற்றுவித்த சத்ரபதி சிவாஜியின் மருமகளாகவும், இரண்டாம் சிவாஜியின் தாயாகவும் இருந்தார். தனது கணவரின் இறப்புக்குப் பிறகு மராட்டிய பிரதேசங்களில் முகலாய ஆக்கிரமிப்பிற்கான எதிர்ப்பை உயிரோடு வைத்திருப்பதில் வகித்த பங்கிற்கு இவர் பாராட்டப்படுகிறார், மேலும் தனது மகன் இரண்டாம் சிவாஜியின் சிறுவயது காலத்தில் அவரது சார்புத்துவ அரசியாக செயல்பட்டார்.  

## இதனையும் காண்க
- கோல்ஹாப்பூர் அரசு
- நாக்பூர் அரசு
- சதாரா அரசு
- தஞ்சாவூர் மராத்திய அரசு
- மராத்திய அரச குலங்கள் மற்றும் அரசுகள் பட்டியல்
# பமாக்கோ தாக்குதல், ஜூன் 2017


மாலி நாட்டின் பமாக்கோ நகரின் கிழக்குப் பகுதியில் நான்கு ஆயுததாரிகளால் உல்லாசக் கேளிக்கை விடுதி (luxury resort) தாக்கப்பட்டு சுற்றுலாவாசிகள் பிணெயெடுக்கப்பட்டனர். 18 ஜூன் 2017 அன்று நடத்தப்பட்ட இத்தாக்குதலில் ஐவர் கொல்லப்பட்டனர். தாக்குதல்தாரிகளில் மூவர் கொல்லப்பட்டனர் ஒருவர் தப்பியோடிவிட்டார். பிணையெடுக்கப்பட்டிருந்த 36 சுற்றுலாவாசிகளும் மீட்கப்பட்டனர். சுற்றுலாவாசிகள் மற்றும் உள்ளூர்வாசிகள் என 14 பேர் காயமடைந்தனர்.  

## கொல்லப்பட்டவர்கள் விவரம்

**! 1**

| - | **மொத்தம்**
! 5 | } |
| --- | --- | --- |
# கொத்தணிக் கோட்பாடு

**கொத்தணிக் கோட்பாடு** (*Cluster theory*) என்பது 'உத்திகளுக்கானதொரு கோட்பாடாகும். ஆல்பிரட் மார்சலின் ”பொருளாதாரக் கோட்பாடுகள்” என்ற நூல் 1890-இல் வெளியிடப்பட்டது. இந்நூலில் அவர், குறிப்பிட்ட இடங்களில் சிறப்புத் தொழிற்சலைகள் நெருக்கமாக அமைந்திருத்தலைக் கொத்தமைப்பு எனவும் அவை தொழில்துறை மாவட்டங்களெனவும் குறிப்பிட்டுள்ளார்.  

குறிப்பிட்ட பகுதியிலுள்ள தொழில்களில் கவனம் செலுத்துவதால் பல்வேறு பயன்களை சமூகத்திற்கு உருவாக்க முடியும் என்று இக்கோட்பாடு கூறுகிறது. ஒரு தொழிலில் குறைவான போட்டி ஏற்படுமாயின் நிறுவனங்கள் அதிக இலாபம் ஈட்டவும், நிரந்தர வாடிக்கையாளர்களை கொண்டு, குறிப்பிட்ட நிறுவனங்கள் நிலையான வருமானத்தை ஈட்டவும் முடியும். மேலும் பொருள் வழங்குநர்கள் நிரந்தரமாக அந்நிறுவனங்களுக்கு வழங்கும் போது செலவினங்கள் குறையும். புவியியல் அமைப்பு, தனிநபர் உறவுகளை மேம்படுத்த மட்டுமின்றி, சிறந்த வணிகம் நடைபெறவும் வழிவகை செய்கிறது.
# பொருளாதார மேம்பாட்டு நிறுவனம்

**பொருளாதார மேம்பாட்டு நிறுவனம்** (*Economic development corporation* - EDC) என்பது ஐக்கிய அமெரிக்காவில் செயற்பட்டுவரும் ஒரு இலாப-நோக்கற்ற அமைப்பாகும். குறிப்பிட்ட சில பகுதிகளில் பொருளாதார வளர்ச்சியை ஏற்படுத்துவது இதன் முக்கிய நோக்கமாகும். புதிய வணிக மூதலீடுகளை ஏற்படுத்தி, நீண்டகால நிலையான பொருளாதார நிலைத்தன்மையையும், உள்நாட்டு வணிகத்தையும் ஒன்றுபடுத்துவது மட்டுமின்றி, குறைந்த வட்டிக்கு கடன்கள், வாரக்கடன்கள் போன்ற பிற வணிக வளர்ச்சித் திட்டங்களை செயல்படுத்தி பொருளாதார மேம்பாட்டை திரத்தன்மையுடன் செய்து வருகிறது.  

## மேலதிக வாசிப்புக்கு
- Blanco, Magdelana. 2009. Preliminary Assessment of Statutory Compliance of 4A and 4B Economic Development Corporations in Texas with the Development Corporation Act of 1979. Applied Research Project. Texas State University.
# கொடையாளி


**புரவலர்** அல்லது **கொடையாளி** (*benefactor*) என்பவர், தனிநபருக்கோ, குழுவிற்கோ அல்லது ஒரு நிறுவனத்திற்கோ உதவிகளைப் பணமாகவோ அல்லது வேறு பரிமாணங்களிலோ பல்வேறு நிலைகளில் உதவி செய்பவர். கொடையாளிகள் என்போர் மனிதநேயத்துடன் கூடிய தலைவர்கள் மற்றும் தொண்டுள்ளம் கொண்டவர்கள். பல்வேறு வழிகளில் உதவிகளை வழங்குகின்றனர். கல்லூரி மற்றும் பல்கலைக்கழகங்களுக்கு பல உதவிகளை வழங்கும் பழைய மாணவர் சங்கங்கள் இதற்கு ஒரு எடுத்துக்காட்டாகும்.
# சுந்தரம் அன்பழகன்

**சுந்தரம்** (இயற்பெயர் **அன்பழகன்** இயக்கத்தினரால் **சு** என அழக்கப்பட்டவர்) என்பவர் தமிழ்நாடு விடுதலைப்படையின் ஒரு தலைவராவார்.  

## வாழ்க்கை
சுந்தரம் கடலூர் மாவட்டம், காட்டுமன்னார்கோயில் அருகே நத்தமலை கிராமத்தைச் சேர்ந்தவர். பொறியியலில் பட்டயப் படிப்பாளியான இவர், அரியலூரில் இருந்தபடி, முதலாளித்துவம், நிலப் பிரபுத்துவத்துக்கு எதிராக செயல்பட்டு வந்த ஒரு தமிழ் தேசியர் ஆவார்.  

## தமிழர் விடுதலைப்படை
1983களில் பொன்பரப்பி தமிழரசன் தமிழ்நாடு விடுதலைப்படையைத் தொடங்கியபோது அவரது ஆயுதப் போராட்டங்களுக்கு பல திட்டங்களை வகுத்துக் கொடுத்தவர் சுந்தரம். ஆயுதப் போராட்டங்களுக்கு பொருள் சேர்ப்பதற்காக பொன்பரப்பி வங்கியைக் கொள்ளையடிக்க முயன்ற தமிழரசன் 1987 இல் கொல்லப்பட்டார். இதன்பிறகு சுந்தரம் தமிழர் விடுதலைப் படையின் தலைவரானார்.  

### செயல்பாடுகள்
1998 இல் ஆண்டிமடம் காவல் நிலையத்தை தாக்கி அங்கிருந்த ஐந்து துப்பாக்கிகள், 150 தோட்டாக்கள், 7 கண்ணீர் புகை குண்டுகள் போன்றவற்றை சுந்தரத்தின் படையினர் கொள்ளையடித்தனர்.  

## கைதும் தண்டனையும்
பெரம்பலூர் மாவட்ட எல்லையில் ஒரு வீட்டில் சந்தேகப்படும்படியாக தங்கியிருந்த ஏழுபேரை காவல்துறையினர் சுற்றிவளைத்து கைது செய்தனர், கைதானவர்களில் சுந்தரமும் ஒருவர். சுந்தரத்தின்மீது, கொடைக்கானல் தொலைக்காட்சி கோபுரத்துக்கு குண்டு வைத்தது, கடலூர் மாவட்டத்தின் புத்தூர், ஆண்டிமடம் ஆகிய காவல் நிலையங்களைத் தாக்கி ஆயுதங்களைக் கொள்ளையடித்தது, குள்ளஞ்சாவடி காவல் நிலையத்தை தாக்கியது, விழுப்புரம் காந்தி சிலையை வெடிகுண்டால் தகர்த்தது, அதியமான் கோட்டை மின் கோபுரம் தகர்ப்பு என பல வழக்குகள் போடப்பட்டன.  

## மரணம்
இதில் சில வழக்குகளுக்காக பத்து ஆண்டுகள் சிறைவாசம் முடித்துவிட்டு, 2010 இல் விடுதலையானார் சுந்தரம். விடுதலையானதும், அரியலூரிலேயே தங்கினார். அரியலூர் மாவட்டத்தில் சூழலியல் மாசில் ஈடுபடும் சிமென்ட் ஆலைகளுக்கு எதிராக போராட இளைஞர்களை திரட்டிவந்தார். இந்நிலையில் உடல் நலக்குறைவால் 2017 சூன் 9 அன்று காலமானார்.